## Martínez Mus anuncia la construcció d’una nova estació de bombament a Pilar de la Horadada amb una inversió de 2,5 milions d’euros

*** La Generalitat aconseguix desbloquejar el projecte paralitzat des de 2016
* Esta nova infraestructura garantirà un subministrament d’aigua eficient i sostenible i atendrà la creixent demanda d’aigua de la localitat**

El conseller de Medi Ambient, Infraestructures i Territori, Vicente Martínez Mus, ha anunciat la construcció de la nova estació de bombament a Pilar de la Horadada amb una inversió de 2,5 milions d’euros, “després que la Generalitat haja aconseguit desbloquejar un projecte llargament esperat pels veïns del municipi, que es trobava paralitzat des de 2016”.

Martínez Mus s’ha pronunciat en estos termes durant la seua visita a Pilar de la Horadada per a assistir a una reunió tècnica sobre este projecte juntament amb l’alcalde de la localitat, José María Pérez. El titular d’Infraestructures ha destacat que es tracta “d’un avanç fonamental en la modernització de la infraestructura hidràulica del municipi”.

“La col·laboració entre la Generalitat i l’Ajuntament de Pilar de la Horadada, que ha cedit els terrenys necessaris per a la seua construcció, ha sigut clau per a fer realitat esta iniciativa que, sense dubte, contribuirà al progrés i benestar de la població”, ha remarcat Martínez Mus. La seua construcció, ha subratllat, “no solament garantirà un subministrament d’aigua eficient i sostenible, sinó que també estarà dissenyada per a satisfer la creixent demanda d’aigua en la localitat”.

L’Entitat Pública de Sanejament d’Aigües Residuals (EPSAR) assumirà el 100 % del cost de la nova estació de bombament de Mil Palmeras amb una inversió total de 2.532.372 milions d’euros. El projecte ja està redactat i es troba a punt per a la licitació de les obres, que l’EPSAR començarà en 2025, amb un termini d’execució d’un any.

Martínez Mus ha recordat que este projecte va “estar aparcat i oblidat durant el Govern del Botànic”, que en 2016 va acordar amb l’Ajuntament de Pilar de la Horadada el cofinançament de la seua construcció. No obstant això, “ha sigut l’actual Consell el que ha représ i agilitzat el projecte, assumint tota la inversió i evitant més demores perquè la infraestructura estiga operativa en el menor temps possible” ha destacat el conseller.

**Més cabal**

L’actual estació de bombament de Mil Palmeras transporta 169,3 m³/h i té la capacitat d’ampliar-se fins a bombar un cabal màxim de 252 m³/h. No obstant això, les previsions de creixement urbà a curt i mitjà termini estimen que l’aigua residual generada s’incrementarà fins a arribar als 637 m³/h, la qual cosa fa indispensable la construcció d’una nova estació de bombament.

Les obres que s’iniciaran enguany inclouran la construcció d’una nova estació de bombament d’aigües residuals, adjacent a l’estació actual, amb una capacitat d’impulsió de 434 m³/h. A més, es durà a terme la construcció d’una impulsió d’aigua cap a l’estació depuradora de 3.055 metres lineals i un retorn d’aigua generada procedent del terciari de l’EDAR de 2.780 metres lineals per al seu ús com a aigua de reg en zones verdes i jardins del nucli urbà de Mil Palmeras.

“Este és un pas decisiu cap al futur que volem construir, en el qual la modernització i el desenrotllament sostenible vagen junts. Estem convençuts que esta inversió millorarà significativament la qualitat de vida dels ciutadans de Pilar de la Horadada”, ha assenyalat Martínez Mus.

Fecha: 27/02/2025